Diari Oficial de la Generalitat Valenciana


Sumari del DOGV 6260, del 05-05-2010 (2010/4520)

RESOLUCIÓ de 29 de maig de 2009, de la Direcció Territorial de Castelló de la Conselleria de Medi Ambient, Aigua, Urbanisme i Habitatge, per la qual s'atorga a l'empresa Proyectos Eólicos Valencianos, SA, l'autorització ambiental integrada per a la instal·lació d'un parc eòlic denominat Alt Palància III al terme municipal de Barracas.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6260

Data del DOGV
:   05-05-2010

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2010/4520


Data del document
:   29-05-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * empresa privada

RESOLUCIÓ de 29 de maig de 2009, de la Direcció Territorial de Castelló de la Conselleria de Medi Ambient, Aigua, Urbanisme i Habitatge, per la qual s'atorga a l'empresa Proyectos Eólicos Valencianos, SA, l'autorització ambiental integrada per a la instal·lació d'un parc eòlic denominat Alt Palància III al terme municipal de Barracas. [2010/4520]  
Vistos els documents que consten en l'expedient 04/08/AAI/CS, instruït a instàncies de l'empresa Proyectos Eólicos Valencianos, SA, a fi d'obtenir l'autorització ambiental integrada per a la instal·lació d'un parc eòlic denominat Alt Palància III, s'emet aquesta resolució de conformitat amb els següents  
Antecedents de fet  
1. Amb data 25 de març de 2008 Alfonso Vargas Vázquez, en nom i representació de la mercantil Proyectos Eólicos Valencianos, SA, amb CIF Q49142220 i domicili a València, plaça d'Amèrica, núm. 2, 4t-C, va presentar als Serveis Territorials de la Conselleria de Medi Ambient, Aigua, Urbanisme i Habitatge una sol·licitud d'autorització ambiental integrada per a un parc eòlic denominat Alt Palància III a Barracas, segons es detalla en l'annex II de la Llei 2/2006, de prevenció de la contaminació i qualitat ambiental (d'ara endavant LPCQA).  
S'adjunta la sol·licitud de l'informe de compatibilitat urbanística de l'Ajuntament de Barracas, de conformitat amb el que estableixen l'article 26 de la LPCQA i l'article 25 del Decret 127/2006, de 15 de setembre, del Consell de la Generalitat Valenciana, que desplega l'esmentada llei.  
2. Una vegada admesa a tràmit la sol·licitud, la Conselleria va remetre l'expedient a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada, a fi que emeten un informe sobre la suficiència de la documentació que acompanya la sol·licitud en el termini de 20 dies. Els informes corresponents es detallen en el punt III d'aquesta proposta, d'acord amb el que estableixen l'article 27 de la LPCQA i l'article 26 del Decret 127/2006, de 15 de setembre, del Consell de la Generalitat Valenciana, que desplega l'esmentada llei.  
3. Amb data 29 de desembre de 2008 es va sotmetre a informació pública l'expedient de referència, durant un període de 30 dies hàbils, d'acord amb el que estableix l'article 28 de la Llei 2/2006, de 5 de maig, de prevenció de la contaminació i qualitat ambiental, i es va publicar l'anunci corresponent en el Diari Oficial de la Comunitat Valenciana (núm. 5922).   
Durant el període d'informació pública no es van presentar al·legacions al projecte a l'Ajuntament de Barracas, i així consta en l'expedient el certificat de la informació pública. Tampoc no se'n van presentar en aquest Servei Territorial, i s'ha emés el certificat corresponent de la informació pública.   
4. Una vegada transcorregut el termini d'informació pública, es va sol·licitar a les diferents administracions públiques i òrgans de la Generalitat consultats anteriorment que emeteren l'informe previst en els articles 29 a 34 de la LPCQA i en els articles 28 a 34 del decret perquè es pronuncien sobre l'adequació del projecte a tots aquells aspectes que siguen de la seua competència.  
5. Amb data 20 de maig de 2009 es va fer el tràmit d'audiència a l'interessat, del qual consta un escrit en l'expedient on exposa que «després d'haver analitzat els diferents informes remesos, declara acceptar sense al·legacions i, consegüentment, dur a terme les instruccions per a satisfer les obligacions imposades en els esmentats informes i, així mateix, es compromet a implementar, en la mesura que tècnicament siga possible, les recomanacions igualment emeses pels diferents organismes que han emés informes.»  
6. Amb data 28 de maig de 2009 la Comissió Territorial de Castelló d'Anàlisi Ambiental Integrada va celebrar una sessió ordinària i va aprovar la proposta de resolució de l'expedient 04/08/AAI/CS de sol·licitud d'autorització ambiental integrada, promoguda per Proyectos Eólicos Valencianos, SA.  
Fonaments de dret  
1. L'objecte d'aquest informe és concedir la resolució d'autorització ambiental integrada a la mercantil Proyectos Eólicos Valencianos, SA, per a la instal·lació d'un parc eòlic denominat Alt Palància III, d'acord amb el que estableixen l'article 37 de la LPCQA i l'article 36 del decret que la desplega.  
Es pretén instal·lar 16 aerogeneradors de 67m d'alçària de boixa i un diàmetre de rotor de 86,6 m, els quals es distribueixen en una única alineació orientada de WSW a ENE al llarg dels paratges de La Hoya de Elvira, La Carrera Blanca, El Cruce, La Hoya de Mairana i Corral de Larios. Aquest parc eòlic té una potència unitària de 2 MW i una potència total de 32 MW. Es projecta l'execució de vials interiors, amb una longitud total de 3.329 m. L'energia produïda pels aerogeneradors s'evacua a través de línies subterrànies de 20 kV a la subestació d'El Campo.  
El parc eòlic Alt Palància III està integrat a la zona eòlica número 6 del Pla eòlic de la Comunitat Valenciana, el qual té caràcter de Pla d'acció territorial sectorial, aprovat per Acord de 26 de juliol de 2001 del Govern valencià.  
Així mateix, disposa d'autorització administrativa per a la seua instal·lació, concedida per Resolució de 17 de març de 2008 de la Direcció General d'Energia de la Conselleria d'Infraestructures i Transport.  
2. Consten en l'expedient els informes següents:   
A) L'informe de compatibilitat urbanística de l'Ajuntament de Barracas, de data 12 de maig de 2009, indica que l'activitat de parc eòlic Alt Palància III, que s'ubicarà a Barracas, segons el que estableix l'article 25 de la LPCQA, és compatible amb la normativa i el planejament urbanístic vigent.  
B) En compliment del que estableixen els articles 27 de la LPCQA i 26 del decret que la desplega, consten en l'expedient els informes de suficiència següents:   
1) Des de la Unitat d'Impacte de la Direcció Territorial de la Conselleria de Medi Ambient, Aigua, Urbanisme i Habitatge, a Castelló, en data 23 de maig de 2008 es va emetre un informe, en el qual es considera que la documentació presentada resulta suficient per a comprovar l'adequació del projecte als condicionants de la declaració d'impacte ambiental.  
2) Amb data 3 de juny de 2008 es va rebre un informe del Servei de Residus Urbans de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge, en el qual es considera que la documentació aportada és suficient per a emetre la valoració del projecte.  
3) Els dies 26 de juny de 2008, 18 d'agost de 2008 i 2 de gener de 2009 es va rebre un informe del Servei de Residus Industrials de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge, en el qual es considera que la documentació aportada és insuficient per a emetre la valoració del projecte.  
Una vegada esmenada per part dels titulars la insuficiència de documentació en matèria de la seua competència, en data 5 de març de 2009 es va rebre un informe en què s'estima que la documentació aportada és adequada i suficient pel que fa a residus.  
C) Informes preceptius   
Una vegada transcorregut el termini d'informació pública, es va sol·licitar un nou informe a les diferents administracions públiques i òrgans de la Generalitat consultats anteriorment, perquè es pronuncien sobre l'adequació del projecte a tots aquells aspectes que siguen de la seua competència.  
1) En data 2 de desembre de 2008 la Diputació de Castelló, després de sol·licitar-li l'Ajuntament de Barracas assistència tècnica per a emetre el seu informe, ja que no tenia mitjans per a fer-ho, va emetre l'informe favorable condicionat següent:  
- «El desenvolupament normal de l'activitat descrita en el projecte no produeix emissions a l'atmosfera que puguen produir olors, ni calor, ni produeix abocaments que hagen d'incorporar-se al sistema de sanejament o depuració, ni residus sòlids que s'hagen d'eliminar.  
- Pel que fa al soroll produït per l'exercici de l'activitat, el projecte presentat no inclou un estudi acústic amb valors de les fonts d'emissió, sinó que presenta un annex-caracterització del nivell sonor ambiental d'un parc eòlic, amb mesuraments realitzats en un parc de característiques similars, en el qual es reflecteix un nivell sonor màxim de 48.2 dB(A) al costat de l'aerogenerador i inferior a 35 dB(A) a un quilòmetre del parc, valors que no superarien els nivells sonors màxims que s'indiquen en l'annex II de la Llei 7/2002, de 3 de desembre, de protecció contra la contaminació acústica, per a ús dominant terciari o industrial. En el cas d'ús residencial, el valor màxim permés és de 45 dB(A) a la nit.  
També s'indica en el projecte que les 'afeccions o molèsties potencials sonores que provoquen els aerogeneradors van ser analitzades de manera favorable en la declaració d'impacte ambiental de zona eòlica', i que durant el primer any de funcionament dels parcs es farà un estudi d'afecció sonora i d'ombres intermitents a fi de confirmar els càlculs teòrics inclosos en el projecte.  
- L'activitat descrita en el projecte compleix les normes sobre prevenció i protecció d'incendis i conté mesures correctores per a garantir la seguretat de la instal·lació.  
Així doncs, aquests serveis tècnics consideren que, si es compleixen les condicions del projecte, s'emet un informe favorable als efectes oportuns.»  
2) Amb data 3 de juny de 2008 es va rebre del Servei de Residus Urbans de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge l'informe favorable condicionat següent:  
«Respecte a l'actuació sol·licitada, des del punt de vista de la gestió de residus, la principal afecció ambiental que es pot produir és la deposició o abocament incontrolat d'excedents de terres, formigons i paviments.  
A aquest efecte, s'ha de tenir en compte que l'excés de terres ha de ser valoritzat, segons la definició arreplegada per a aquest terme en la Llei 10/98, de 21 d'abril, de residus, o aprofitat per al condicionament o rebliment de buits o en altres obres, en virtut del que estableix el Decret 200/2004, d'1 d'octubre, del Consell de la Generalitat Valenciana, el qual regula la utilització de residus inerts adequats en obres de rebliment, condicionament o amb fins de construcció, i el Reial Decret 105/2008, d'1 de febrer, pel qual es regula la producció i gestió de residus de construcció i demolició. Si això no és possible, aquest excés de terres ha de ser eliminat en un abocador controlat de residus inerts, en virtut de l'article 12.2 de l'esmentada Llei de residus.  
Així mateix, cal citar que el marc normatiu regulador de la gestió de residus a la Comunitat Valenciana és la Llei 10/98, de 21 d'abril, de residus, i la Llei 10/2000, de 12 de desembre, de residus de la Comunitat Valenciana.»  
3) Amb data 5 de març de 2009 es va rebre un informe del Servei de Residus Industrials de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge en el qual estima que la documentació aportada és adequada i suficient pel que fa a residus:  
«S'autoritza l'empresa Proyectos Eólicos Valencianos, SA per a la producció dels residus següents, sempre que la seua capacitat de generació anual siga de l'ordre de magnitud que es detalla a continuació:   
\* \* \* \* \*  
  
L'esmentat centre productiu consta inscrit en el Registre de Petits Productors de Residus Perillosos de la Comunitat Valenciana, amb el número d'inscripció 46/14989.  
Els envasos de matèries primeres que els proveïdors posen en el mercat mitjançant un sistema de deposició, devolució i retorn (SDDR) s'han d'entregar als proveïdors perquè aquests són els seus titulars. Per això l'empresa sotmesa a autorització ambiental integrada no ha de declarar-los com a residus d'envasos propis i, consegüentment, no han de reflectir-los en la taula de residus generats.  
Respecte a la producció d'envasos i residus d'envasos, cal tenir en compte que la normativa vigent en matèria d'envasos i residus d'envasos, i de manera especial el que estableix la Llei 11/1997 i el Reial decret 782/1998, de 30 d'abril, pel qual s'aprova el Reglament per al desplegament i l'execució de l'esmentada llei, no queden derogats per la Llei 16/2002, per la qual cosa la concessió de l'autorització ambiental integrada no eximeix el compliment dels requisits que estableix la legislació vigent en matèria d'envasos i residus d'envasos.  
Qualsevol modificació relacionada amb la producció de residus perillosos que implique un canvi en la caracterització, producció de nous residus o canvis significatius en les quantitats habituals generades que puga alterar el que estableixen aquestes condicions ha de ser comunicada.  
Abans de lliurar-los al gestor autoritzat, els residus perillosos han de ser emmagatzemats, envasats i etiquetats tenint en compte les especificacions que estableixen els articles 13, 14 i 15 del Reial decret 833/1988.  
En relació amb l'emmagatzematge de residus perillosos, els residus líquids s'han d'emmagatzemar de forma adequada, evitant la mescla de residus de diferent naturalesa, ubicant-se sobre una solera impermeable, amb dispositius de recollida de possibles vessaments accidentals (cubetes de retenció, arquetes de recollida cegues, safates, etc.), i tancaments o proteccions enfront de les aigües pluvials.  
En relació amb el temps d'emmagatzematge temporal dels residus, cal fer la consideració següent:  
De conformitat amb l'article 2.j) del Reial decret 1481/2001, de 27 de desembre, pel qual es regula l'eliminació de residus mitjançant la deposició en abocador, l'emmagatzematge de residus s'ha d'ajustar als terminis següents: la deposició temporal i abans de la valorització o l'eliminació de residus diferents dels perillosos per un temps inferior a un any quan la destinació final siga l'eliminació, o de dos anys quan la seua destinació final siga la valorització, així com la deposició temporal de residus perillosos durant menys de sis mesos.»  
L'empresa ha de presentar el pla de prevenció i reducció de residus, d'acord amb l'article 45 de la Llei 10/2000, de 12 de desembre, de residus de la Comunitat Valenciana, que ha d'incloure com a mínim les previsions relatives als objectius de reducció i valorització de residus, amb indicació de la seua quantificació, les mesures previstes per a aconseguir-los i el sistema d'avaluació i control de consecució dels objectius.  
L'activitat està subjecta als requisits que estableixen la Llei 10/1998, de 21 d'abril, de residus; la Llei 10/2000, de 12 de desembre, de residus de la Comunitat Valenciana, i el Reial decret 833/1988, de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.  
Per a l'emmagatzematge de residus líquids o que pel seu alt contingut líquid puguen generar abocaments, cal disposar de cubetes o recipients de recollida de possibles vessaments, que han de tenir com a mínim el volum de l'envàs més gran o el 10% del total (la més gran d'ambdues quantitats). Les cubetes han de ser individuals per a cada tipus de residus la mescla dels quals, en cas de vessament, implique un augment de la perillositat o en dificulte la gestió.  
Per a la recollida de possibles fugues o vessaments accidentals de líquids, tant de residus com de matèries primeres, la instal·lació ha de disposar de material absorbent no inflamable en quantitat suficient per a aquesta finalitat. L'absorbent, una vegada utilitzat, s'ha de gestionar com a residu perillós o no perillós, segons corresponga.  
Els residus perillosos i els no perillosos s'han d'entregar a gestors que disposen de la corresponent autorització administrativa per a gestionar-los. Cal disposar d'un registre on conste la quantitat, la naturalesa, la identificació, l'origen i la data de generació i l'entrega a un gestor autoritzat, com també el número de document de control i seguiment utilitzat, si escau, i el gestor a qui s'entrega el residu.  
Cada quatre anys s'ha d'elaborar un pla de prevenció i reducció de residus perillosos que s'ha de presentar en la Direcció General per al Canvi Climàtic.  
4) Amb data 14 de maig de 2009 des de la Unitat d'Impacte es va emetre un informe amb el tenor literal següent:  
«Les instal·lacions eòliques de la zona 6 disposen de la declaració d'impacte ambiental dictada per la directora general de Gestió del Medi Natural en data 27 de juliol de 2005. Entre els condicionants de l'esmentada declaració, cal destacar els següents:  
- La construcció del parc eòlic s'ha de fer amb la màxima adaptació dels vials, plataformes de muntatge i fonamentacions a la topografia de l'entorn, reduint la superfície afectada a la mínima imprescindible.  
- S'ha d'excloure en tot cas del pla especial la superfície inclosa en el perímetre de protecció d'elements patrimonials d'interés inventariats o determinada per l'òrgan competent després de la corresponent prospecció arqueològica.  
- El condicionament dels camins d'accés als parcs i vials interiors no han de sobrepassar l'amplària de cinc metres.  
- No es permet, com a norma general, l'obertura de nous camins, i s'han d'utilitzar camins existents.  
- S'ha d'instal·lar una xarxa de depòsits d'aigua de 20.000 a 30.000 litres de capacitat, dotats d'un sistema per a càrrega ràpida d'autobombes.  
- La restauració ambiental ha de comprendre totes les superfícies afectades, incloent-hi els talussos i els terraplens residuals. S'ha de fer el perfilat del talús abans de la revegetació mitjançant hidrosembra.  
D'altra banda, la directora general de Gestió del Medi Natural va dictar en data 22 d'octubre de 2007 una resolució complementària a la DIA, en què s'estableix que la construcció del parc eòlic Alt Palància III s'ha d'ajustar a la documentació presentada el dia 11 d'octubre de 2007 i a les condicions establides per la Conselleria de Cultura, Educació i Esport en l'informe de 8 de maig de 2007.  
En data 11 de maig de 2009 el promotor va presentar un plànol de planta d'emplaçament del parc eòlic a escala 1:10.000 i planta general sobre ortofoto a escala 1:5.000, en els quals es reflecteixen la ubicació exacta dels aerogeneradors instal·lats, les línies subterrànies i els camins executats.  
Per tot el que s'ha exposat anteriorment i vista la documentació citada, es considera favorable el projecte presentat, encara que per a una correcta integració ambiental del parc eòlic Alt Palància III i en compliment dels condicionants de la declaració d'impacte ambiental (DIA), s'han d'executar les mesures correctores següents:   
- Una vegada finalitzada la fase d'obres s'ha de reduir l'amplària dels camins d'accés i interiors del parc a 4-5 m. Per a això, les franges laterals han de restituir-se topogràficament, eliminant els materials sobrants. Així mateix s'ha d'estendre terra vegetal per a afavorir la revegetació.  
- S'ha d'eliminar de forma adequada totes les restes de terres i pedres sobrants procedents de l'excavació de rases i fonamentacions.  
- En els trams en què el camí executat ha donat lloc a la generació de talussos, s'ha de condicionar el talús rocós mitjançant la disminució del pendent, la restitució topogràfica, l'aportació de terra vegetal i la revegetació.  
- En l'aerogenerador núm. 12 s'ha de fer la restauració de l'entorn de la cavitat localitzada i dels talussos rocosos de la plataforma de treball, mitjançant l'aportació de terres a la base del talús del desmunt. Tot això d'acord amb els condicionants de la Resolució del director territorial de Medi Ambient, Aigua, Urbanisme i Habitatge de data 16 de gener de 2009.  
- Una vegada finalitzades les obres s'han de restaurar els terrenys utilitzats com a parc de maquinària i depòsit de material en els voltants de l'aerogenerador núm. 10.  
5) El tècnic de control integrat de la contaminació de la Comissió Territorial d'Anàlisi Ambiental Integrada de Castelló el dia 15 de maig de 2009 va emetre un informe en què qualificava l'activitat:  
"Qualificació  
Atenent les característiques intrínseques:  
Molesta índex baix 2  
Insalubre índex baix 1  
Nociva índex baix 1  
Perillosa índex baix 2"  
Cadascuna de les unitats aerogeneradores ha d'estar proveïda efectivament de la instal·lació fixa corresponent per a l'extinció automàtica d'incendis.  
Ha de proveir de senyalització que advertisca del risc de despreniment de gel dels aerogeneradors a les zones que hi estan sotmeses.  
A aquests efectes, es recomana el tractament superficial antiadherent a les zones susceptibles d'acumular-se i la utilització de sensors de vibració amb la sensibilitat i la implementació necessàries per a detenir el funcionament dels aerogeneradors en els quals se supere el límit de seguretat a causa de la descompensació generada per la seua acumulació.»  
3. D'acord amb l'article 20 de la LPCQA, les activitats que apareixen en els annexos I i II d'aquesta llei estan subjectes a autorització ambiental integrada.  
La instal·lació de referència està inclosa en l'epígraf 3.3 de l'annex II de la LPCQA, instal·lacions per a la utilització de la força del vent per a la producció d'energia (parcs eòlics), que tinguen 50 o més aerogeneradors o que estiguen a menys de dos quilòmetres d'un altre parc eòlic, ja que es tracta d'un parc que està a menys de dos quilòmetres d'un altre.  
4. L'expedient s'ha tramitat d'acord amb el que preveuen els articles 25 i següents de la LPCQA, desplegada pel Decret 127/2006, de 15 de setembre, del Consell de la Generalitat Valenciana.  
5. L'òrgan competent per a elaborar la proposta de resolució dels expedients objecte d'autorització ambiental integrada de l'annex II és la Comissió Territorial d'Anàlisi Ambiental Integrada, d'acord amb el que estableix l'article 15 de la Llei 2/2006.  
6. L'òrgan competent per a atorgar l'autorització ambiental integrada quan es tracte d'instal·lacions en què s'exercisquen activitats de l'annex II és la Direcció Territorial de la Conselleria de Medi Ambient, Aigua, Urbanisme i Habitatge, d'acord amb l'article 24 de la LPCQA i el Decret 7/2007, de 28 de juny, del President de la Generalitat, pel qual s'assignen competències a la Presidència de la Generalitat i a les conselleries amb competències executives.  
7. Si entrem en el fons de l'assumpte, d'acord amb el que estableixen l'article 39 de la LPCQA i l'article 38 del Decret 127/2006, de 15 de setembre, del Consell de la Generalitat Valenciana, que la desplega, els requisits que ha de complir la mercantil Proyectos Eólicos Valencianos, SA per a la concessió de l'autorització ambiental integrada són els següents:  
1.a) Valors límit d'emissió.  
No es diu res sobre aquest aspecte, ja que no afecta l'activitat objecte d'aquesta proposta de resolució de concessió d'autorització ambiental integrada.  
1.b) Condicions que garantisquen, si escau, la protecció del sòl i de les aigües subterrànies.  
En aquest punt, s'ha de complir el que indica l'informe emés pel Servei de Residus Urbans de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge.  
1.c) Prescripcions, procediments i mètodes relatius a la producció i gestió de residus, quan corresponga.  
Cal complir el que indica l'informe del Servei de Residus Industrials de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge, i els condicionants ja descrits.  
1.d) Sistemes de tractament i control d'emissions, amb especificació del règim d'explotació i de la metodologia de mesurament, la freqüència, el procediment d'avaluació dels mesuraments i l'obligació de comunicar, amb la periodicitat que es determine, a l'òrgan que haja concedit l'autorització, les dades necessàries per a comprovar el compliment del contingut d'aquesta.  
No es diu res sobre aquest aspecte, ja que no afecta l'activitat objecte d'aquesta proposta de resolució de concessió d'autorització ambiental integrada.  
1.e) Establiment, si escau, de condicions i prescripcions per a minimitzar la contaminació transfronterera.  
No es diu res sobre aquest aspecte, ja que no afecta l'activitat objecte d'aquesta proposta de resolució de concessió d'autorització ambiental integrada.  
1.f) Mesures relatives a les condicions d'explotació en situacions diferents de les normals que puguen afectar el medi ambient, com ara fugues, fallades de funcionament, parades temporals o el tancament definitiu.  
No es diu res sobre aquest aspecte, ja que no afecta l'activitat objecte d'aquesta proposta de resolució de concessió d'autorització ambiental integrada.  
1.g) Condicions resultants dels informes vinculants emesos en el procediment.  
En aquest apartat cal ajustar-se al que indiquen en els seus informes:  
- L'Ajuntament de Barracas  
- La Unitat d'Impacte de la Direcció Territorial de Castelló de la Conselleria de Medi Ambient, Aigua, Urbanisme i Habitatge.  
1.h) La qualificació de l'activitat i també, si escau, les mesures correctores que cal imposar per a garantir l'eficàcia i el grau de seguretat dels sistemes correctors proposats, i els aspectes ambientals que establisca en el seu informe l'ajuntament on s'ubique la instal·lació en l'àmbit de les seues competències.  
El tècnic de control integrat de la contaminació de la Comissió Territorial d'Anàlisi Ambiental Integrada ha emés un informe en què qualifica l'activitat, el qual ja s'ha ressenyat més amunt.  
1.i) Termini perquè l'interessat presente els certificats a què es refereix l'article 68.2 del decret.  
En relació amb el certificat d'adequació del projecte i la seua ampliació, el titular ha de donar compte de l'adaptació i les ampliacions de l'activitat i de les instal·lacions al Servei Territorial de Medi Ambient a l'efecte del reconeixement corresponent, i ha de presentar prèviament un certificat, emés per un tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat, amb els condicionants o les seues reformes posteriors també autoritzats, i que s'han efectuat tots els controls, els mesuraments, les anàlisis i les comprovacions, amb resultat satisfactori, que es determinen en l'esmentat projecte, les seues reformes o en les normatives que li siguen aplicables, com també aquells altres certificats previstos en les disposicions que s'hi hagen integrat.  
D'acord amb el que estableix l'article 68.2.c) del Decret 127/2006, de 15 de setembre, del Consell, pel qual es desplega la Llei 2/2006, de 5 de maig, de la Generalitat, de prevenció de la contaminació i qualitat ambiental, l'autorització d'inici d'activitat queda condicionada a l'obtenció de l'informe i el certificat emés per una entitat col·laboradora en matèria de qualitat ambiental (ECMQA) degudament registrada en la lletra g) del registre d'aquestes entitats, tal com estableix el Decret 29/2007, de 9 de març, del Consell, pel qual es modifica el Decret 229/2004, de 15 d'octubre, del Consell, pel qual s'estableixen les entitats col·laboradores en matèria de qualitat ambiental.  
1.j) Qualsevol altra mesura que establisca la normativa sectorial aplicable  
L'empresa consta inscrita en el Registre de Petits Productors de Residus Perillosos de la Comunitat Valenciana.  
S'han d'aplicar totes les mesures necessàries perquè quede garantida la protecció del medi ambient i la salut de les persones davant qualsevol situació fora de la normalitat pel que fa al funcionament de les instal·lacions.  
En el cas que es produïsca algun vessament de matèries primeres o productes durant les operacions amb lubricants i residus tòxics i perillosos durant les operacions de manteniment, aquest s'ha d'arreplegar i gestionar externament mitjançant un gestor autoritzat.  
Així mateix, quan es determine el cessament d'alguna de les unitats, cal desmantellar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'activitat esmentada i no es produïsca cap dany sobre el sòl i el seu entorn.  
L'activitat i les seues instal·lacions s'han d'ajustar a les condicions indicades en el projecte tècnic en els aspectes que no fixa aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
En el control inicial s'ha de comprovar que s'han aplicat les mesures que preveu el projecte i els condicionaments establits.  
L'autorització ambiental integrada s'ha de renovar, en els aspectes ambientals, en el termini màxim de huit anys, llevat que abans d'aquest termini es produïsquen modificacions substancials que obliguen a tramitar una nova autorització.  
La renovació s'ha de sol·licitar amb una antelació mínima de deu mesos abans del venciment del termini de vigència de l'autorització ambiental integrada.  
L'Administració deixarà sense efecte aquesta resolució en el moment que observe qualsevol incompliment de les condicions que s'hi imposen, amb audiència prèvia de l'interessat.  
El titular de les instal·lacions objecte d'aquesta resolució, a més de les obligacions que amb caràcter general estableix la Llei 2/2006, ha de:  
1. Complir les obligacions de control i subministrament d'informació que preveu la legislació sectorial aplicable i l'autorització ambiental integrada.  
2. Comunicar a la Direcció Territorial de Medi Ambient, Aigua, Urbanisme i Habitatge qualsevol modificació, substancial o no, que es propose fer en la instal·lació, la transmissió de la titularitat o qualsevol incident o accident que puga afectar el medi ambient.  
3. Prestar l'assistència i la col·laboració necessàries a aquells que s'encarreguen de les actuacions de vigilància, inspecció i control.  
En tot el que no especifica aquesta resolució, cal ajustar-se a totes i cadascuna de les condicions que estipula la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, com també qualsevol altra que puga dictar l'administració en l'exercici de l'activitat en matèria de protecció ambiental.  
8. Vista la proposta de la Comissió Territorial d'Anàlisi Ambiental Integrada, reunida en la sessió ordinària de data 28 de maig de 2009, s'adopta aquesta  
Resolució  
Concedir a Proyectos Eólicos Valencianos, SA l'autorització ambiental integrada per a la instal·lació d'un parc eòlic, referent al projecte d'autorització ambiental integrada del parc eòlic Alt Palància III (zona eòlica núm. 6) de novembre de 2007, subscrit per Vicente Molés Nebot, la qual queda inscrita en el Registre General d'Instal·lacions AAI de la Comunitat Valenciana amb el número 399-09/AAI/CV, condicionada al compliment dels requisits descrits anteriorment en les consideracions d'aquesta resolució.  
Contra aquesta resolució, que no posa fi a la via administrativa, es pot interposar un recurs d'alçada davant el director general per al Canvi Climàtic de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
Castelló de la Plana, 29 de maig de 2009.- El director territorial: Jorge Traver de Juan.